ועדת הכספים, כנסת 20, פרוטוקול מספר 962, 2018-02-19 15:00

משה גפני: בוקר טוב.

משה גפני: אני פותח את ישיבת ועדת הכספים.

משה גפני: אנחנו דנים בהצעת חוק שעות עבודה ומנוחה (תיקון מס' 15) (סירוב לעבוד ביום המנוחה השבועי), התשע"ו-2016, הצעת חוק שעברה אלינו מוועדת העבודה והרווחה אותה מציעים רבים מחברי הכנסת, בראשם חברת הכנסת עליזה לביא.

משה גפני: חברת הכנסת לביא, בבקשה.

עליזה לביא: בוקר טוב אדוני, תודה רבה על הדיון הזה.

עליזה לביא: החוק הזה רוצה לתקן עוולה שמתקיימת כאן על פי חוק במדינת ישראל, חוק משנות ה-50.

עליזה לביא: היום בחוק יש אפליה בין עובדים דתיים לבין עובדים שאינם דתיים, כאילו שיום מנוחה שבועי, יום השבת, העונג לנוח ולשבות מכל מלאכה מתאפשר רק לאנשים דתיים וזה עניין דתי על פי המחוקק במדינת ישראל.

עליזה לביא: כבר משנות ה-50 אנחנו עדים כאן לאפליה על רקע של אמונה דתית והרקע לאפליה הזאת הוא פסול, הוא לא נכון, הוא לא יהודי, הוא לא מוסרי והוא בטח פוגע בזכויות אדם.

עליזה לביא: יש לנו כאן גם את השיח ההלכתי, גם את השיח של זכויות אדם.

עליזה לביא: לא יכול להיות שבמדינה שהיא מדינה יהודית ודמוקרטית אדם יוכל שלא לעבוד בשבת רק אם הוא דתי.

עליזה לביא: מה שקורה היום אדוני זה שרבים שמבקשים שלא לעבוד בשבת, התחילו לעבוד בשבת, התחתנו, הילדים מבקשים שלא יעבדו, בן הזוג או בת הזוג מבקשים שלא יעבדו, והאנשים האלה צפויים לפיטורים על פי לשון החוק.

עליזה לביא: הפניות הראשונות שמגיעות אלינו הן מעובדים שעבדו בשבת ומבקשים שלא לעבוד בשבת ולמעשה הם מגלים תוך כדי הבקשה שלהם שהמחוקק מאפשר למעסיק שלהם לפטר אותם בלי למצמץ ובלי להראות תחושה של אי נוחות כי המחוקק מאפשר את זה.

עליזה לביא: אנחנו עדים למציאות בה או אנשים משקרים וחותמים על תצהיר שקר, העיקר שלא יפטרו אותם ממקום העבודה.

עליזה לביא: זה מקום עבודה ואלו זכויות.

עליזה לביא: אני מקבלת לא מעט פניות.

עליזה לביא: קיבלתי ויש לי כאן שותפים שבאמת הסבו את תשומת לבי ואני מקווה אדוני שתקשיב לי ותקשיב גם להם אבל היום פיטורים ואי קבלה של עובדים שומרי שבת לעבודה, הם שכיחים ביותר.

עליזה לביא: החוק הזה הוא מרחיב את האפליה ואת אי השוויון בעולם העבודה במדינת ישראל.

עליזה לביא: אדוני, אני לא יכו לה שלא לדבר על הרקע לחוק ועל המקום בו אנחנו נמצאים בו, בוועדת הכספים.

עליזה לביא: הצעת החוק הזאת, יש לה דרך מאוד ארוכה ויש חשש לכאורה שמושמע על ידי חברינו, גם בהתאחדות התעשיינים ובעולם העבודה כולו ואני עצמי נזעקתי למנכ"ל משרד ראש הממשלה בעקבות פניות חוזרות ונשנות כאשר שאלו אותי מה קרה, עוד רגולציה, מפעלים לא ייפתחו במדינת ישראל, ישמעו שאנחנו מדינה יהודית ולא עובדים בשבת ולכן המפעלים הבאים לא ייפתחו.

עליזה לביא: אדוני, תן לי בראשית הדברים קודם כל להרגיע.

עליזה לביא: המפעילים ממשיכים להיפתח, גם אותם מפעלים שחששו שלא ייפתחו.

עליזה לביא: ברוך השם, הון אנושי מביא לכאן את המפעל לירושלים בית מדינת ישראל שפותח את המפעל שלו בירושלים למרות לכאורה החשש שמה יקרה ולא יעבדו בשבת.

עליזה לביא: שלום לחברי שותפי חבר הכנסת מיקי זוהר.

עליזה לביא: אדוני, אנחנו מתביישים?

עליזה לביא: אנחנו מדינה יהודית ודמוקרטית.

עליזה לביא: פתרונות נמצאים תמיד ולאורך הדורות ימצאו פתרונות, ובמדינת ישראל יש חלופות.

עליזה לביא: אנחנו גילינו במהלך העבודה על החוק הזה, אתה יודע, אנשים שעובדים בשבת היו אמורים לקבל הרבה יותר כסף.

עליזה לביא: הרי החוק מחייב את המעסיקים לשלם יותר.

עליזה לביא: כשבאנו בדין ודברים עם אותם אנשים שביקרו אותנו על החוק, גילינו להפתעתנו שלא משלמים בנוסף אלא מגלמים את זה מלכתחילה בכך שמעסיקים את העובדים, כולל עבודה בשבת וכך אנחנו רואים איך מעסיקים עוקפים את התשלומים שהם היו צריכים לתת ובנוסף.

עליזה לביא: כשאנחנו באנו עם כל מיני פתרונות של בשבת הזאת תעשו כך, או תעסיקו את זה, בואו נלך על פי פתרון כזה – ותכף נציע את הפתרונות אתם באנו במשא ומתן של השנה וחצי האחרונות – גילינו כאן שלא בדיוק אהבת השבת או שמירת השבת בקרב המתנגדים שלנו קיימת אלא כל מיני חשבונות כלכליים ועסקיים שאין להם מקום.

עליזה לביא: שבת ניתנה לכולם.

עליזה לביא: מקום של מנוחה וזמן של מנוחה.

עליזה לביא: אנחנו נלחמנו על זה.

עליזה לביא: איך יכול להיות שבמו ידינו אנחנו כאן מגדילים את אי השוויון ואת העובדה שאנחנו מונעים מאנשים לנוח ביום השבת?

עליזה לביא: הצעת החוק מתקנת עוולה ומאפשרת לכל אדם לשבות ביום המנוחה שלו על פי דתו, ללא הצורך להצהיר שהוא דתי, אבל יותר מכל, ללא חשש מאיים של חרב הפיטורים.

עליזה לביא: תודה.

משה גפני: תודה רבה.

משה גפני: חבר הכנסת מיקי זוהר.

מכלוף מיקי זוהר: תודה רבה אדוני היושב ראש.

מכלוף מיקי זוהר: ברשותכם, אני אצלול לגופם של פרטים.

מכלוף מיקי זוהר: ישבנו לגבי החקיקה הזאת עם מגוון רחב של גורמים כולל כמובן עם השר אלי כהן וגם עם מנכ"ל משרד ראש הממשלה אלי גרונר.

מכלוף מיקי זוהר: הם העלו חשש אובייקטיבי שצריך להתייחס אליו ברצינות והוא שאנחנו מכבידים רגולציה על בעלי עסקים כאן

מכלוף מיקי זוהר: במדינת ישראל ומביאים למצב שבעצם עומס הרגולציה הזה מייצר לנו, ראשית, שם לא טוב ברחבי העולם, ושנית, גם גורם לקשיים על בעלי עסקים כאן או אנשים שרוצים להיכנס לעשות במדינת ישראל.

מכלוף מיקי זוהר: למשל, דוגמת אינטל.

מכלוף מיקי זוהר: אמרו שאינטל זו חברה שעובדת במשמרות, היא עובדת עבודה וארבעה ימים חופש.

מכלוף מיקי זוהר: אם זה נופל על שבת, לא יתכן שיגיע עובד ויגיד שהוא לא רוצה לעבוד.

מכלוף מיקי זוהר: היינו מוכנים לבוא לקראת.

מכלוף מיקי זוהר: נתנו פשרה ואמרנו שבחקיקה תהיה הסתייגות שאומרת שאם עסק פותח את שעריו 24 שעות, שבעה ימים בשבוע, באישור, ורוצה משמרות של ארבעה ימים או אפילו חמישה ימים, הווה אומר, לא מעסיק את העובד שלו יותר מחמישה ימים בשבוע, החוק לא יחול עליו.

מכלוף מיקי זוהר: זה אומר אינטל בכלל לא במסגרת החקיקה הזאת.

מכלוף מיקי זוהר: אינטל לא נמצאת כאן בתוך האירוע הזה.

עודד פורר: תחזור על מה שאמרת.

מכלוף מיקי זוהר: אם מפעל או עסק מחזיק את העובד שלו לא יותר מחמישה ימים בשבוע על בסיס קבוע ועל בסיס משמרות - - -

רועי פולקמן: הוא נותן שני ימי חופש אחרים.

מכלוף מיקי זוהר: אחרים, לא משנה, החוק הזה לא יחול עליו.

רועי פולקמן: ברור.

רועי פולקמן: בכל מקרה גם אם אתה עובד בשבת, אתה מחויב לקבל יום חופש אחר.

עליזה לביא: זה לא.

מכלוף מיקי זוהר: ראשית, זה לא בהכרח קורה.

מכלוף מיקי זוהר: שנית, הדבר הוא אחר.

מכלוף מיקי זוהר: הדבר שקורה בהכרח, וזה דבר שאנחנו יודעים עליו והוא עובדה מוגמרת שאי אפשר לחלוק עליה, שמגיע אותו מעסיק ואומר לעובד שלו שהוא עובד במשכורת חודשית, משכורת גלובלית חודשית, אנחנו אמנם נפרק את זה לתחילת עבודתך לשעות, אבל אנחנו קובעים את המשכורת החודשית.

מכלוף מיקי זוהר: במשכורת החודשית אתה מחויב לאיקס משמרות.

מכלוף מיקי זוהר: אחר כך, כשלוקחים את המשכורת של אותו עובד ומפרקים אותה, אנחנו מגלים שיום העבודה שהוא מקבל על יום השבת, כשהוא הולך לעבוד ביום השבת, הוא כמו כל יום עבודה רגיל.

מכלוף מיקי זוהר: אבל מעבר לזה יש כאן משהו אחר, הרבה יותר חמור בעיני אם נשים כרגע את כל הסוגיות הכלכליות בצד והענייניות.

מכלוף מיקי זוהר: בואו נסתכל על המהות.

מכלוף מיקי זוהר: במדינת ישראל 2018, אדם, שאם הוא יהודי או אם הוא נוצרי או אם הוא מוסלמי, מחויב לבוא ביום המנוחה שלו, מחויב לבוא, גם אם הוא בוחר שלא לבוא.

מכלוף מיקי זוהר: כדי לקבל פטור מהגעה לעבודה, הוא חייב להצהיר שהוא אדם דתי.

מכלוף מיקי זוהר: אם האיש לא רוצה להיות דתי, זכותו, והוא לא רוצה לשקר שהוא דתי, הווה אומר שהוא חייב לבוא לעבודה ביום שבת אם המעסיק שלו החליט לקרוא לו.

מכלוף מיקי זוהר: חבר'ה, זה לא דמוקרטי.

משה גפני: מה אתה מציע?

משה גפני: אמרת שדיברת עם אלי גרונר.

עליזה לביא: דיברנו עם כולם.

מכלוף מיקי זוהר: אני אומר לכם מה הנוסח הסופי.

משה גפני: שום דבר לא סופי עד שאני לא מביא את זה להצבעה.

מכלוף מיקי זוהר: החוק הזה אומר שאם אדם אומר למעסיק שלו שהוא לא מעוניין לעבוד ביום המנוחה שלי בהתאם לדת שלי, אם אני יהודי, אם אני נוצרי, אם אני מוסלמי, המעסיק לא יוכל לפטר אותו בגין זה והחוק לא יחול על מפעלים וחברות ששיטת המשמרות אצלם היא לא יותר מחמישה ימים בשבוע.

מכלוף מיקי זוהר: החוק לא מדבר על אנשים דתיים אלא הוא מדבר על אנשים שלא הכריזו על עצמם כעל אנשים דתיים.

משה גפני: בדיוק.

משה גפני: הוא לא אדם דתי או שהוא לא רוצה לומר שהוא אדם דתי.

משה גפני: מה קורה אם אלה משמרות?

מכלוף מיקי זוהר: אם יש משמרות של חמישה ימים בשבוע על בסיס קבוע, החוק לא יחול.

מכלוף מיקי זוהר: זה בעצם אומר החרגה של אינטל.

<ענת מימון: משמרות לעובד הספציפי או במקום העבודה?

<ענת מימון: אתה מסתכל על זה פר עובד או פר מקום עבודה?

מכלוף מיקי זוהר: מקום עבודה.

<ענת מימון: כלומר, אם העובד עובד שישה ימים.

<ענת מימון: צריך לבדוק את זה לפי עובד.

מכלוף מיקי זוהר: לפי עובד.

מכלוף מיקי זוהר: כן.

עליזה לביא: ודאי שלפי עובד.

מכלוף מיקי זוהר: אם העובד קיבל על עצמו שיטת עבודה בתחילת עבודתו מול המעסיק והמעסיק מאפשר משמרות לא יותר מחמישה ימים בשבוע, אזי במקרה הזה העובד לא יוכל לסרב למעסיק שלו לבוא לעבוד ביום שבת.

רועי פולקמן: היום לפי החוק לא מחויבים לתת יום חופש במקום?

עליזה לביא: מחויבים.

מכלוף מיקי זוהר: מחויבים.

מכלוף מיקי זוהר: יום אחד בשבוע.

רועי פולקמן: אם כן, על מה הוויכוח?

רועי פולקמן: הוויכוח הוא כי אתה רוצה יומיים?

מכלוף מיקי זוהר: לא.

רועי פולקמן: אבל חייבים לתת.

עליזה לביא: הם חייבים לתת יום חלופי בשבוע.

מכלוף מיקי זוהר: קודם כל, את הנושא של חמישה ימים בשבוע הכנסנו כדי להחריג את אינטל.

רועי פולקמן: לא רק את אינטל.

רועי פולקמן: כל מפעל שעובד משמרות.

מכלוף מיקי זוהר: לא.

מכלוף מיקי זוהר: המפעלים האחרים עובדים שישה ימים בשבוע.

רועי פולקמן: אבל הם נותנים יום.

עודד פורר: פניציה לא עובד שישה ימים בשבוע.

עליזה לביא: בסדר, אבל הוא מחלק את זה בין העובדים.

עודד פורר: אז למה חמישה?

עודד פורר: למה לא שישה?

מכלוף מיקי זוהר: בגלל שאינטל, אנחנו רוצים להחריג אותה מהחוק.

עודד פורר: למה רק אינטל?

עודד פורר: יש עוד מפעלים.

מכלוף מיקי זוהר: אינטל זו חברה שישבתי עם המנכ"לית שלה.

עליזה לביא: הם באו הראשונים.

עודד פורר: אז רק אינטל.

עודד פורר: בסדר.

עליזה לביא: אם אתה רוצה, בוא נעבור על כל ההיסטוריה.

מכלוף מיקי זוהר: בסדר.

מכלוף מיקי זוהר: לא נחריג את אינטל.

מכלוף מיקי זוהר: אני בעד.

מכלוף מיקי זוהר: שכנעתם אותי.

מכלוף מיקי זוהר: לא צריך להחריג את אינטל.

עודד פורר: אם ישבתם עם המנכ"לית, אני בעד.

עודד פורר: רק לאינטל.

מכלוף מיקי זוהר: לא צריך להחריג את אינטל.

מכלוף מיקי זוהר: מנכ"לית אינטל אמרה שבקונסטלציה הזאת זה ייצור לה בעיה מול ה-בורד שלה.

מכלוף מיקי זוהר: היה לה מאוד קשה לשנות את זה.

מכלוף מיקי זוהר: לכן ניסינו להחריג את אינטל ולכן הבאנו את התיקון.

מכלוף מיקי זוהר: לא נכניס את התיקון.

עליזה לביא: אין בעיה.

עליזה לביא: נחזור להצעה המקורית.

מכלוף מיקי זוהר: לא יהיה התיקון.

מכלוף מיקי זוהר: נחזור להצעה המקורית.

מכלוף מיקי זוהר: אין שום בעיה.

משה גפני: רגע.

משה גפני: אנחנו עוד לא הולכים לשום מקום ולא חוזרים לשום מקום.

עודד פורר: אני חייב לומר לחבריי שבאמת אני מאוד מכבד אותם, גם ברמה החברית וגם ברמה של שיתופי הפעולה.

עודד פורר: החוק הזה הוא רע ואני אומר את זה גם לגבי הדברים שאת אמרת בתחילת הדרך, עליזה.

עודד פורר: אנחנו מדינה יהודית ודמוקרטית ולכן גם חוקק חוק שעות עבודה ומנוחה בנוסח שהוא חוקק ואתו עובדים כבר עשרות שנים על הדברים היותר טובים והפחות טובים.

עודד פורר: בין היתר ניתן שם פיצוי כלכלי לעובד שעובד בשבת, בין היתר ניתן יום מנוחה חלופי לעובד שנאלץ לעבוד בשבת אבל בסוף אנחנו גם לא יכולים להיכנס לקרביים של העסקים, לרמה כזו שעוד מעט אנחנו נביא לכאן את תלושי השכר לבדיקה של חברי הכנסת כדי לראות איך בדיוק כל אחד מהם עושה את ההסדר הזה כשהוא עומד במסגרת החוק.

עודד פורר: מי שעובר על החוק, שיטפלו בו כמי שעובר על החוק.

עודד פורר: על זה אין בכלל שאלה.

עודד פורר: אתם רוצים להגביר קנסות למי שעובר על החוק, להוסיף, אין בעיה.

עודד פורר: אבל זה החוק.

עודד פורר: אם רוצים ליצור שוויון, אפשר גם ליצור אותו לצד השני.

עודד פורר: אפשר גם להוריד את הפטור שניתן לאדם שאומר שהוא אדם דתי והבינו שיש אוכלוסייה שכן רוצים לתת לה את ההתחשבות הזאת ומהצד השני לא לפגוע ביום המנוחה לאחרים.

עודד פורר: צריך להבין מה המשמעות.

עודד פורר: אתם אומרים שלא יתקבלו לעבודה, אבל אנחנו חיים בעולם שהאבטלה במדינת ישראל היא כארבעה אחוזים וזה נמוך מאוד בכל קנה מידה, במצב שאין עובדים, במצב שהתעשייה מתלוננת שחסרים לה עובדים, אז הם לא יקבלו לעבודה עובד בגלל אמונה דתית כזו או אחרת?

עודד פורר: בוודאי אם זאת הסיבה לאי קבלה לעבודה, גם זאת עבירה על חוק אחר של אפליה.

משה גפני: אפשר לאכוף את החוק הזה.

עודד פורר: אין לי בעיה לאכוף את החוקים.

משה גפני: יש לך בעיה.

משה גפני: אתה פשוט לא מכיר את המצב.

משה גפני: אנשים לא מתקבלים לעבודה בגלל שהם אנשים דתיים.

עודד פורר: אני אומר לך שמה שיקרה זה לא שלא יתקבלו לעבודה אלא שלא תהיה עבודה.

משה גפני: לא.

משה גפני: לא מתקבלים.

עודד פורר: לא תהיה עבודה.

מכלוף מיקי זוהר: אתה לוקח את זה רחוק מדי.

מכלוף מיקי זוהר: אתה לא מעודכן בפרטים.

עודד פורר: תאמין לי אני בקיא בפרטים.

מכלוף מיקי זוהר: ישבה עליך התאחדות התעשיינים.

עודד פורר: אף אחד לא ישב עלי.

מכלוף מיקי זוהר: עזוב אותך.

עודד פורר: אף אחד לא ישב עלי.

עודד פורר: הם לא החליפו אתי מילה.

מכלוף מיקי זוהר: אתה מדבר מגרונם.

עודד פורר: אולי ישבו עליך כל מיני אנשים אחרים, מיקי, ובשבילם אתה עושה את זה.

מכלוף מיקי זוהר: מי?

עודד פורר: לא נכנס לזה.

עודד פורר: חבר'ה, הקשבתי לכם בקשב רב ומותר לי גם לא להסכים אתכם.

עודד פורר: אף אחד לא ישב עלי כמו שאף אחד לא ישב עליך, וזאת זכותך.

עודד פורר: עלי לא יושבים.

עודד פורר: זאת עמדתי.

מכלוף מיקי זוהר: עמדה שגויה.

עודד פורר: אין לי בעיה שתגיד שעמדתי שגויה אבל אל תגיד שישבו עלי כי אני לא יודע מי יושב עליך.

משה גפני: עודד, מספיק.

עודד פורר: לא, אני לא מוכן שיגידו שישבו עלי.

משה גפני: אמרת את זה.

משה גפני: גמרנו.

עודד פורר: אף אחד לא יושב עלי.

עודד פורר: אני רוצה לומר בהקשר הזה של סגירת המפעלים ואני אומר לכם שאנחנו כל פעם אומרים שהם יגידו, הם יאיימו שייסגרו מפעלים אבל אני, עוד לפני שנכנסתי לכנסת, עוד בשיחות אחרות שהיו לי עם תעשיינים כאלה ואחרים, אני אומר לך שלא שייסגרו אלא לא נפתחים כאן מפעלים בגלל הסיבות האלה.

עליזה לביא: רק אמרו את זה והמפעל הנוסף של אינטל נפתח.

עודד פורר: בסדר.

עודד פורר: יש עוד מפעלים חוץ מאינטל.

משה גפני: עליזה, אני מבקש לא להתפרץ.

עודד פורר: התעשייה הישראלית היא לא רק אינטל, עם כל הכבוד.

עודד פורר: אם אתה רוצה לשבת עם בעלי המפעלים, שב עם בעל מפעל, בעל מפעל, בעל מפעל ותגיע אתו להסדר.

עודד פורר: בכלל, בואו נתחיל אנחנו כאן כמחוקקים לעשות חקיקה ספציפית למפעלים.

עודד פורר: זה לא עובד כך.

עודד פורר: כל פעם אנחנו אומרים זה לא וזה לא, אבל חברים, תראו כמה מפעלים נפתחו בשנת 2017 וכמה מפעלים נפתחו כאן בשנים לפני כן.

עודד פורר: אנחנו כל פעם שמים עוד ועוד ועוד רגולציה.

עודד פורר: אני אומר שהעסק הזה עובד עשרות שנים, לא חייבים בכל דבר לגעת ולשנות ולא חייבים בכל דבר לבוא ולשבור.

עודד פורר: לגבי האכיפה, אם יש מישהו שלא מקיים את החוק הקיים, על זה אני אתכם.

משה גפני: תודה רבה.

משה גפני: רועי.

רועי פולקמן: גם אני חושב שהחוק הזה הוא מיותר והוא מזיק.

רועי פולקמן: בסוף יש לא היקף גדול של מפעלים שצריכים לעבוד.

רועי פולקמן: יחסית לרוב המפעלים יש דברים שהם נורמטיביים.

רועי פולקמן: הרב גפני, תשמע, הדבר הכי מקומם בחוק הזה הוא עניין הרטרואקטיביות.

רועי פולקמן: מה הכוונה?

רועי פולקמן: אדם בא להתקבל לעבודה, אני בעל מפעל ואני יודע שיש לי צורך לעשות משמרות בשבתות כי יש מכונה שאני לא יכול לסגור אותה, יש מכונות בחירום, תנורים וכל מיני דברים שאי אפשר לכבות בשבת.

רועי פולקמן: יש מקומות שיש טכנולוגיות, יש מקומות שלא, יש מפעל בינלאומי שרוצה קשרים עם מפעל האם שלו בסין או באירופה.

רועי פולקמן: לא חשוב למה, אני מראש אומר לעובד.

רועי פולקמן: ברור שהדבר המשמעותי בין מה שתואר כאן, זו הידיעה המקדימה.

רועי פולקמן: אם אתה אדם דתי, אתה אומר מראש שאתה מתקבל לעבודה - - -

מכלוף מיקי זוהר: אתה לא תתקבל.

מכלוף מיקי זוהר: לא יקבלו אותך.

רועי פולקמן: אני צריך איקס עובדים במפעל שלי שצריכים להחזיק את המערכת עובדת בשבת.

מכלוף מיקי זוהר: אל תשים כיפה.

מכלוף מיקי זוהר: אתה בא לראיון, אל תשים כיפה.

רועי פולקמן: יש כאלה שמקבלים היתר.

רועי פולקמן: בטוח מה שלא יכול להיות בחוק הזה, יכול להיות שאפשר לשבת ולנהל דיון על פשרה כלשהי, אבל אני אומר שוב שבטוח שאי אפשר להחיל את זה רטרואקטיבית.

רועי פולקמן: כלומר, זה לא יכול להיות.

רועי פולקמן: אתה אומר שעובד שמתקבל לעבודה, יכול להגיד שהוא רוצה להתקבל לעבוד ואני חייב לומר לך שתנאי העבודה בהם אני מוכן לעבוד הם כאלה שאני לא רוצה לעבוד בשבת.

רועי פולקמן: לגיטימי.

רועי פולקמן: יש מקום שזה מתאים לו ויש מקום שלא.

רועי פולקמן: אם אני עובד רצוי בטח בהיי-טק, אז יקבלו אותי.

רועי פולקמן: אתה מדבר על חרדים?

רועי פולקמן: אני אומר לך הרב גפני שעובדים טובים, רוצים לקבל אותם.

רועי פולקמן: אני מכיר אנשים גם בהיי-טק שהם חרדים.

משה גפני: לא דיברתי על חרדים.

רועי פולקמן: דתיים וחרדים.

רועי פולקמן: מכיוון שיש מחסור בעובדים, אני יודע היטב גם מה קורה בשוק העבודה בירושלים, יכול להיות שיגידו לך שאנחנו נתארגן, יהיו גם כאלה וגם כאלה ואתה לא תעבוד בשבת.

רועי פולקמן: זה בסדר.

רועי פולקמן: מה שבטוח שהחוק הזה לא יכול לעשות, וזה גם לא יעבור חוקית, זה מהלך דורסני של הכנסת שאתה אומר למפעל שכבר קלט עובדים שעכשיו יבוא רועי אותו קלטתי ואמרתי לו שחלק מתנאי העבודה אצלנו בעסק הוא שאני צריך אותך משמרת פעם בחודש בשבת, למה?

רועי פולקמן: ככה, כי כך המפעל שלנו עובד, וסיכמנו את זה.

רועי פולקמן: ברור שאתה צריך לקבל על זה יום חופש וברור שאתה צריך לקבל על זה שעות נוספות, ואם אתה רוצה לדבר אתי על אכיפה, בוא נדבר איך אוכפים.

רועי פולקמן: אבל לא יכול להיות שאתה תגיד עכשיו למפעל הזה שעכשיו לעובד שהוא כבר קלט והוא ידע – הוא לא נוצרי, הוא לא חרדי, הוא לא דתי – שהוא יכול לתת לו שתי משמרות או אחת, שהוא הגיע אתו לתנאי עבודה, והיום הוא יגיד לו.

רועי פולקמן: זה כמו שתגיד לבן אדם שהתקבל לעבוד במד"א ועושה שתי משמרות בשבתות ובסופי שבוע, ועכשיו אתה תגיד לו שהיום אני עובד אצלך אבל אני לא עובד יותר בסופי שבוע.

רועי פולקמן: מה הוא יעשה?

רועי פולקמן: לכן מה שבטוח לא יכול להיות בחוק הזה, זה הרטרואקטיביות.

רועי פולקמן: אתה יכול להגיד שהמפעל יגיד לעובד שהעובד יגיד מראש, תחייב אותו בראיון העבודה לומר אם הוא מוכן לעבוד בסופי שבוע.

רועי פולקמן: כל השאר לא יכול להיות וגם לא יעבור חוקית.

רועי פולקמן: חבל על הדיון.

עליזה לביא: אתה מאיים?

רועי פולקמן: לא.

עליזה לביא: באנו לדיון.

עליזה לביא: לפחות תהיה פתוח להקשיב.

עליזה לביא: אתה מאיים?

רועי פולקמן: לא.

רועי פולקמן: הוא לא יכול לעבור.

משה גפני: עליזה, כך אי אפשר לנהל דיון.

משה גפני: מה זאת ההתפרצות הזאת?

משה גפני: רועי ועודד, אני רוצה לומר לכם משהו.

משה גפני: לא הייתי בחוק הזה ואני גם לא חתום עליו.

משה גפני: קיבלתי אותו מוועדת העבודה והרווחה לאחר שהוא עבר שם בקריאה ראשונה כמו שהוא עבר כאן.

איתן ברושי: זה חוק של גואטה?

עליזה לביא: לא.

עליזה לביא: זה החוק שלי ושל מיקי ועוד חברי כנסת.

משה גפני: ויש עוד רבים שחתומים עליו.

משה גפני: מה שבעצם עלה לי ביומיים-שלושה האלה שאני בחוק הזה, התברר לי שבאמת אדם דתי לא מתקבל לעבודה.

משה גפני: זה ברור לי לחלוטין.

משה גפני: אם אני רואה את הלחצים שהמפעלים מפעילים גם על משרד ראש הממשלה, גם על משרד האוצר, גם על משרד הכלכלה וגם על חברי הכנסת - - -

רועי פולקמן: איך החוק הזה ישפיע?

משה גפני: תגיד לי, בוועדה הזאת מותר לי לדבר או שגם זה אסור?

משה גפני: לא רוצה לענות.

משה גפני: עם כל הכבוד לך, הבנתי.

משה גפני: אני רוצה להגיד את מה שאני רוצה להגיד.

משה גפני: התברר לי ביומיים-שלושה האלה שאדם דתי לא מתקבל לעבודה במפעלים האלה, ואם הוא מתקבל, הקושי הוא עצום.

מכלוף מיקי זוהר: נכון.

מכלוף מיקי זוהר: הוא לא מתקבל.

משה גפני: מפעילים את המפעלים בשבת, מקבלים היתר עבודה ומי שלא עובד בשבת ולא נכנס לתוך המשמרות, הוא על פי רוב גם לא נמצא במפעל.

משה גפני: צודקים המציעים.

משה גפני: יש עוול כלפי אנשים שהם אומרים שאני לא אדם דתי אבל אני לא רוצה לעבוד בשבת.

משה גפני: יש עוול כלפיהם.

משה גפני: אני מבין, בעקבות השיחות שהיו, שיש בעיות גם עם העבר וגם עם ההווה.

משה גפני: יש מפעלים שעלולים להיסגר.

משה גפני: אני לא חושב כך.

משה גפני: להערכתי, בסדר, על כמה אנשים מדובר, אנשים חילוניים שפתאום יגידו שהם לא רוצים לעבוד בשבת?

משה גפני: הרי הם מקבלים תוספת לשכר.

משה גפני: אם הוא לא מקבל תוספת לשכר, זו עבירה על החוק.

משה גפני: לאכוף את זה הרי אי אפשר.

משה גפני: עודד טועה בעניין הזה.

משה גפני: אי אפשר לאכוף את זה.

משה גפני: כך אני חושב, מה לעשות?

מכלוף מיקי זוהר: אי אפשר לאכוף.

משה גפני: מכניסים את זה בתוך המכלול הגלובלי.

משה גפני: כך זה עובד מאז קום המדינה וזה בסדר גמור.

משה גפני: זה לא בסדר אבל בסדר, עם זה אנחנו חיים.

משה גפני: המציאות הזאת אומרת שאי אפשר להעסיק עובד בשבת אם הוא לא רוצה לעבוד בשבת.

משה גפני: נקודה.

משה גפני: אני אומר שאם יש באמת בעיה, שהבעיה הזאת נוצרת כתוצאה מהעבר או מההווה או מהעתיד, המפעל עלול לקרוס, יש ועדה ותפקידה של הוועדה הזאת לתת היתרים חריגים.

משה גפני: מעבר להיתר העבודה הרגיל, יש היתר שהיא יכולה לתת.

משה גפני: היא יכולה לתת על המפעל כולו, היא יכולה לתת היתר שלומד את העניין באופן פרטני, על המפעלים הספציפיים שמגיעים אליהם.

משה גפני: הגיע אליהם הנושא של משחקי הכדורגל, שזה גם היה דבר שלא היה לו היתר.

משה גפני: בעצם היה צריך להפסיק את משחקי הכדורגל בשבת וזה הגיע אליהם.

משה גפני: אני מציע שהוועדה הזאת תהיה מוסמכת לקבל החלטה.

משה גפני: למשל מגיע אינטל ומתברר שהמפעל ייסגר, מה שאני חושב שזה פשוט לא נכון.

מכלוף מיקי זוהר: זה לא יקרה.

משה גפני: כן, זה לא יקרה.

משה גפני: הם יבואו לוועדה ויגידו.

מכלוף מיקי זוהר: אתה יודע למה זה לא יקרה?

מכלוף מיקי זוהר: כי באינטל הם משלמים כמו שצריך לעובדים שעובדים בשבת.

עודד פורר: הבעיה היא לא שהוא ייסגר אלא שלא ייפתח המפעל הבא.

מכלוף מיקי זוהר: באינטל משלמים.

איתן ברושי: יש דיון על פניציה ירוחם.

מכלוף מיקי זוהר: אינטל לא גונבים את העובד.

מכלוף מיקי זוהר: מי שמשלם, מקבל תמורה.

משה גפני: תנו לי להשלים.

משה גפני: אם אכן יתברר שיש בעיה, שהמציאות היא כזו גם לגבי המפעל שעתיד להגיע, שהמצב הוא כזה שכתוצאה מכך שעובדים לא יסכימו לעבוד בשבת, יינתן היתר או שהחוק לא יחול במקרה שהוועדה הזאת מקבלת החלטה בנושא הספציפי הזה.

משה גפני: אז אין את החשש שיקרה משהו בעתיד או שיקרה משהו אפילו בעבר מכיוון שתהיה אפשרות למפעלים מוגדרים להגיע לוועדה הזו שהיא קיימת בחוק.

מכלוף מיקי זוהר: זה לא יגיע לשם.

מכלוף מיקי זוהר: אני חייב לומר.

משה גפני: אני מציע לעשות את זה.

משה גפני: אני לא חתום על החוק.

משה גפני: דווקא חתומים על החוק חברים שהם לא בדיוק נמצאים ביהדות התורה.

עליזה לביא: אולי נקרא בשמותיהם.

עליזה לביא: ניתן להם קרדיט.

משה גפני: כן.

עליזה לביא: חברי הכנסת מיקי זוהר, מיכל בירן, יעל גרמן, מיקי לוי, אורן חזן, רוברט אילטוב, בצלאל סמוטריץ', סופה לנדבר, מאיר כהן, אלעזר שטרן, איל בן ראובן ויוסי יונה.

מכלוף מיקי זוהר: אני מבין שכל פעם ששבת מונחת על השולחן, קופצים כולם לביצה הפוליטית הזאת ומנסים לרבוץ בה כדי להראות מי נלחם יותר בעד השבת ומי נלחם יותר נגד השבת ומי בעצם רוצה לשמור על מה שנקרא חופש של אנשים לבחור וכדומה.

מכלוף מיקי זוהר: החוק הזה מביא חופש בחירה.

מכלוף מיקי זוהר: נקודה.

מכלוף מיקי זוהר: חופש בחירה.

מכלוף מיקי זוהר: אין חוק דמוקרטי מזה ולא יהיה חוק דמוקרטי מזה.

מכלוף מיקי זוהר: הוא מביא חופש בחירה לעובד להחליט ביום המנוחה שלו אם הוא בא לעבודה או לא.

מכלוף מיקי זוהר: אין מוסרי מזה, אין דמוקרטי מזה, אין יהודי מזה, אין נוצרי מזה ואין מוסלמי מזה.

מכלוף מיקי זוהר: ולכן לנסות לצייר כאן את החוק הזה כמשהו שהוא הפוך ממה שהוא, אני לא מוכן לקחת חלק במשחק הזה.

מכלוף מיקי זוהר: אדוני היושב ראש, בהמשך לדבריך, חשוב שתשמע.

מכלוף מיקי זוהר: הרי מה קורה כרגע בשטח?

מכלוף מיקי זוהר: כרגע בשטח עובדים שמתוגמלים ביום שבת כראוי, לצערי, מגיעים לעבודה בגלל הכסף.

מכלוף מיקי זוהר: אם נותנים להם 150 אחוזים או 200 אחוזים, הם רצים לעבוד.

מכלוף מיקי זוהר: צר לי על זה.

מכלוף מיקי זוהר: אני מצטער בשבילם.

מכלוף מיקי זוהר: אני לא הייתי הולך לעבודה גם בשביל 800 אחוזים אבל יש כאלה שהולכים.

מכלוף מיקי זוהר: אלו הולכים לעבודה בגלל הכסף.

מכלוף מיקי זוהר: מה קורה עם אותם עובדים שאין לזה בכלל משמעות שהם באים לעבוד בשבת כי המשכורת שלהם לא משתנה?

מכלוף מיקי זוהר: הם באים לעבודה מכורח.

עליזה לביא: זה בניגוד לחוק.

מכלוף מיקי זוהר: כי זה בניגוד לחוק.

מכלוף מיקי זוהר: מה עושה המעסיק?

מכלוף מיקי זוהר: אומר להם, יש לכם משכורת גלובלית, 8,000 שקלים, שתי משמרות בחודש, בשבת, לא באתם – פוטרתם.

מכלוף מיקי זוהר: הם באים לעבודה וזה כמו יום עבודה רגיל ולכן אין לזה שום משמעות.

מכלוף מיקי זוהר: אבל אם תיקח את המשכורת שלהם, 8,000 שקלים, תיקח את שני ימי העבודה האלה שהם באים בשבת, שים עליהם 200 אחוזים, תרצה או לא תרצה, הם יבואו לעבודה.

מכלוף מיקי זוהר: למה?

מכלוף מיקי זוהר: משכורת.

מכלוף מיקי זוהר: זה כסף.

מכלוף מיקי זוהר: מה לעשות, הפרנסה, זה מה שכרגע מכתיב להם את ההחלטה.

מכלוף מיקי זוהר: לכן אני מנסה להסביר דבר אחד.

מכלוף מיקי זוהר: מה החוק הזה יעשה בסופו של דבר?

מכלוף מיקי זוהר: שום דבר.

מכלוף מיקי זוהר: כל מי רוצה לבוא לעבוד בשבת בגלל ה-200 אחוזים, יבוא לעבוד.

מכלוף מיקי זוהר: מי שלא יקבל את ה-200 אחוזים, יגיד למעסיק שלו שיחליט, או שתוסיף כמה גרושים בשביל שאני אבוא ביום המנוחה שלי ויפסיד את היום שלי עם המשפחה שלי, או שאני נשאר בבית.

מכלוף מיקי זוהר: זה כל מה שיקרה.

מכלוף מיקי זוהר: אם מישהו חושב שכתוצאה מזה ייסגרו מפעלים, מפעלים יאיימו בהשבתת המכונות וכדומה – הוא פשוט זורה חול בעיני הציבור.

מכלוף מיקי זוהר: זה פעם אחת.

מכלוף מיקי זוהר: פעם שנייה, כפי שאמרת, יש ועדה מיוחדת במשרד העבודה והרווחה.

מכלוף מיקי זוהר: אם מפעל יגיע לסיטואציה בלתי אפשרית, פתאום - סתם דוגמה – מתוך מאה עובדיו, 35 יבואו ויגידו שהם לא רוצים לעבוד ביום המנוחה בגלל שהחליטו שכולם חוזרים בתשובה.

מכלוף מיקי זוהר: יבוא שר העבודה והרווחה, יבחן את הסוגיה - - -

עודד פורר: כדאי שזה לא יקרה לו בתקופות שהוועדה לא עובדת או שהיא במנוחה.

מכלוף מיקי זוהר: תיאוריית הקונספירציה.

עודד פורר: לא.

עודד פורר: תוסיף עוד רגולציה.

מכלוף מיקי זוהר: אמרתי גם בתחילת דבריי שהטענה הרגולטיבית היא טענה שבנראות היא נכונה אבל באופן מעשי היא לא נכונה.

מכלוף מיקי זוהר: היא לא פוגעת.

מכלוף מיקי זוהר: לכן אני אומר, חברים, החוק הזה הוא חוק שלא עושה שום נזק.

מכלוף מיקי זוהר: הוא מיטיב עם עובדים שזה טוב שניטיב קצת עם העובדים שלנו, ודבר שלישי ואחרון, הוא נתן במדינת ישראל את החופש לכל אזרח לבחור מה לעשות ביום המנוחה שלו על פי האמונה שלו.

מכלוף מיקי זוהר: כל אחד באמונתו.

מכלוף מיקי זוהר: הנוצרי יעבוד ביום שבת, המוסלמי יעבוד ביום ראשון והיהודי יעבוד ביום שישי.

מכלוף מיקי זוהר: כך כולם יהיו מרוצים.

מכלוף מיקי זוהר: כל אחד ישמור על הדת שלו, על האמונה שלו וגם על הפרנסה שלו, שזה דבר שאנחנו בסופו של דבר רוצים להבטיח באמצעות החקיקה הזאת.

משה גפני: אני מציע שבחוק יהיה כתוב.

משה גפני: דווקא אני מתפלא, אני חשבתי שאין כאן בעיה.

עודד פורר: נראה לך שיש שבת ולא תהיה בעיה?

רועי פולקמן: אתם נציגי הכלכלה?

רועי פולקמן: תדרשו קריאה לפני שמחוקקים את זה.

רועי פולקמן: כשעשינו את חוק התקנים, חוק פרטי שלי, משרד הכלכלה ביקש להקריא.

משה גפני: משרד הכלכלה לא יקבל רשות דיבור היום.

משה גפני: עם כל הכבוד, אתה לא מנהל את הישיבה.

משה גפני: כאן זה לא משרד האוצר שאתה מנהל אותו.

עליזה לביא: אנחנו לא ניתן לכם.

עליזה לביא: הכול ביקורת.

רועי פולקמן: אני לא אמרתי את זה.

רועי פולקמן: אני אמרתי שזה לא חוקי בעיני.

עליזה לביא: מהתחלת הדיון אמרת אני לא אתן.

עליזה לביא: מי אתה?

רועי פולקמן: עם כל הכבוד, לא אמרתי משפט כזה.

עליזה לביא: אתה יכול להתבייש.

רועי פולקמן: יכול להיות.

רועי פולקמן: לא אמרתי משפט כזה.

משה גפני: די כבר.

משה גפני: עליזה, די.

רועי פולקמן: לא אמרתי שאני לא אתן.

רועי פולקמן: אמרתי שאני חושב שזה לא חוקי.

עליזה לביא: לא ניתן להעביר את החוק הזה.

רועי פולקמן: אמרתי שרטרואקטיבית זה לא חוקי.

רועי פולקמן: זה מה שאמרתי.

רועי פולקמן: אני חושב שזה גם לא יעמוד בבית משפט.

עליזה לביא: קצת צניעות.

משה גפני: רועי, אני מבקש ממך פעם שלישית.

משה גפני: אני אתחיל לקרוא לך לסדר.

משה גפני: אני מבקש לא לדבר.

משה גפני: "הוראות סעיפים 9ג לחוק שעות עבודה ומנוחה לא יחולו במקום עבודה שהוא מפעל או מוסד או חלק מהם המופקדים על ביטחון הציבור".

משה גפני: על זה לא חל חוק שעות עבודה ומנוחה.

<אור רוזנמן: סעיפים 9ג ו-9ד לא חלים.

משה גפני: אני אומר לא חל.

משה גפני: אמרתי לא חל עליהם.

משה גפני: "בעבודה הקשורה ביטחון המדינה ובשמירה על בטיחותם, שלומם ובריאותם של בני אדם, בעבודה הקשורה באירוח בבתי מלון, בעבודה הקשורה בייצור חשמל והזרמתו".

משה גפני: אני קורא מהחוק עצמו.

משה גפני: אני מביא את החוק.

משה גפני: אני מבקש לעשות כאן שינוי במה שנוגע לוועדה.

משה גפני: "בעבודה הקשורה בקיום אספקה או שירותים חיוניים או בסוג עבודה מסוים, מקום עבודה מסוים או ענף עבודה מסוים מטעמים ייחודיים הקשורים באותה עבודה ושנקבעו בצו מאת ועדת השרים הנזכרים בסעיף 12ב", שזה ראש הממשלה, שר העבודה והרווחה ושר הדתות.

משה גפני: נדמה לי ששר הדתות כבר לא שם.

משה גפני: "באישור ועדת העבודה והרווחה של הכנסת אם לדעת ועדת שרים תחולת הסעיפים האמורים עלולה למנוע קיום אספקה או שירותים כאמור או פגיעה חמורה בעבודה".

משה גפני: זאת אומרת, אני מציע את הסעיף הזה.

משה גפני: זה אומר שמי שהוא דתי, יש עליו סעיף בחוק והוא לא קשור לעניין הזה.

משה גפני: הוא צריך להצהיר כמובן עם כל מה שנלווה לנושא.

משה גפני: אם הוא איננו דתי או שהוא לא רוצה להצהיר שהוא אדם דתי, והוא אומר שהוא לא רוצה לעבוד בשבת, הוא רשאי שלא לעבוד בשבת אלא אם כן מחליטה הנהלת המפעל שיש בעצם העובדה שהוא מבקש שלא לעבוד בשבת, אם הוא לא אדם דתי, פגיעה בכל מה שמניתי.

משה גפני: יכולה להיות פגיעה בסוג עבודה מסוים, במקום עבודה מסוים, בענף עבודה מסוים, מטעמים ייחודיים הקשורים באותה עבודה ו/או פגיעה חמורה בעבודה.

משה גפני: זאת אומרת, יש פגיעה.

משה גפני: באים לוועדת השרים, נניח אינטל בא, ואומרים שאנחנו כבר באנו לכאן מזמן, ואם כתוצאה מהחוק הזה פתאום יתברר לנו ש-80 אחוזים מהעובדים לא רוצים לעבוד, אז הם באים לפני ועדת שרים, ועדת שרים רשאית לתת להם את היתר העבודה והעובד שאיננו אדם דתי איננו זכאי לסעיף הזה בחוק שאתם עשיתם.

משה גפני: מצד אחד אנחנו מאפשרים לאדם שאיננו אדם דתי לומר שהוא לא רוצה לעבוד בשבת, ומצד שני אנחנו מאפשרים למפעל שאם יש לו סכנה כתוצאה מהחוק הזה, יש לו צינור בו הוא יכול למנוע את הדבר הזה.

עודד פורר: אם אנחנו כבר פותחים את סעיף 9ו, אני מבקש להוסיף בפטורים לא רק אירוח בבתי מלון אלא גם מסעדות וברים ובתי עסק.

עודד פורר: לא יכול להיות שמסעדה ליד בית המלון לא יכולה ומסעדה בבית המלון כן יכולה.

משה גפני: תגיש הצעת חוק.

משה גפני: אם אתה רוצה לטרפד את זה, זה בסדר.

עודד פורר: אתה רוצה לטפל עכשיו בנושא הזה.

משה גפני: אני לא רוצה לטפל.

משה גפני: אני יושב ראש הוועדה שקיבלתי את החוק של החברים.

עודד פורר: אתה מציע וגם לי מותר להציע.

עודד פורר: לא רק לך מותר להציע.

משה גפני: מה זה קשור לחוק הזה?

עודד פורר: זה קשור.

עודד פורר: הרי בסוף כשאנחנו מדברים על איסור לעבוד בשבת על כל העובדים, יבוא מחר מישהו שהולך לעבוד באיזה בר ויגיד שהוא חילוני אבל גם הוא רוצה לא לעבוד בשבת ואתה תקבל אותו לעבודה בבר.

עליזה לביא: זה לא החוק.

עודד פורר: זה חוק שעות עבודה ומנוחה.

משה גפני: עודד, תגיש הסתייגות.

מכלוף מיקי זוהר: למה בן אדם שבא לעבוד בבר יגיד שהוא לא רוצה לעבוד בשבת?

משה גפני: בסדר, תגיש הסתייגות.

רועי פולקמן: זה יהיה לעתיד.

רועי פולקמן: זה לא יכול לחול על עובד שכבר עובד במקום עבודתו.

משה גפני: בסדר.

משה גפני: תגיש הסתייגות.

משה גפני: את הדבר הזה שזה לא יחול על העבר, הוועדה יכולה לקבל החלטה.

משה גפני: היא סוברנית.

רועי פולקמן: לא.

רועי פולקמן: זו פרוצדורה.

משה גפני: גם פרוצדורה אתה לא רוצה שתהיה?

רועי פולקמן: אם ייקח לוועדה חצי שנה?

משה גפני: זאת נקראת רגולציה?

רועי פולקמן: הרב גפני, שאלה.

רועי פולקמן: לפי ההצעה שלך, ואם ייקח לוועדה חצי שנה?

רועי פולקמן: כל המפעלים בארץ, הם לא הרבה.

משה גפני: מה זה ייקח חצי שנה?

משה גפני: אנחנו מדברים על ראש הממשלה.

רועי פולקמן: כל המפעלים יצטרכו עכשיו לפנות לוועדה.

משה גפני: לא כל המפעלים.

משה גפני: רק מי שיש בו פגיעה.

עליזה לביא: הוא צריך להוכיח שיש לו פגיעה.

משה גפני: הוא צריך לקבל היתר.

עודד פורר: הוא יעשה פרה-רולינג לוועדה?

רועי פולקמן: הוא יבקש לומר שהוא מעסיק עובדים בשבת?

משה גפני: משרד הכלכלה, בבקשה.

עליזה לביא: רגע.

עליזה לביא: אני רוצה להתייחס.

עליזה לביא: אני רוצה להסביר מה זה לא יחול רטרואקטיבית.

עליזה לביא: אנחנו מדברים כאן על בני אדם.

עליזה לביא: אנחנו מדברים כאן על אנשים שמשתנים להם החיים, או שהם מחליטים להתחתן, נולדים להם ילדים, מבקשים מהם לא לעבוד בשבת, הם עובדים 10 ו-15 שנים, הפנייה הראשונה שמגיעה, מגיעה מעובדת מרשות השידור, ממאפרת שעבדה המון שנים ואז היא התחתנה ובן הזוג שלה ביקש ממנה לא לעבוד בשבת.

עליזה לביא: אז מה האלטרנטיבה?

עליזה לביא: שיפטרו אותה?

עליזה לביא: אנחנו מדברים כאן על אנשים.

עליזה לביא: אנחנו מדברים כאן על בני אדם ולא על מספרים ולא על סטטיסטיקות.

רועי פולקמן: נכון.

רועי פולקמן: ברור.

משה גפני: אני מופתע לחלוטין מהדיון הזה.

עליזה לביא: כל מה שאנחנו מבקשים, זה לא חוק כפייה, זה לא חוק שבא לכפות על המפעלים, זה חוק שנותן את אפשרות הבחירה.

רועי פולקמן: יחסי עבודה - - -

עליזה לביא: רגע, לא הפרעתי לך.

רועי פולקמן: יחסים בין אנשים.

משה גפני: רועי, אני קורא לך לסדר פעם ראשונה.

משה גפני: אתה בדרך החוצה.

עליזה לביא: אדוני היושב ראש, מה שקורה היום זה שמי שחותם על תצהיר שקרי ומשקר שהוא אדם דתי, אנחנו יודעים שהוא מקבל את הפטור.

עליזה לביא: המפעלים הרי לא קורסים מזה.

עליזה לביא: עוד נקודה אחת.

עליזה לביא: כוחות השוק יאזנו.

עודד פורר: נכון.

עודד פורר: אני מסכים.

עודד פורר: פשוט לא יהיו.

עליזה לביא: יש אנשים שמבקשים לעבוד.

עליזה לביא: לכן בואו ניתן לכוחות השוק לפעול.

משה גפני: תודה רבה.

משה גפני: משרד הכלכלה.

<נעמה קאופמן פס: המשנה למנכ"ל משרד הכלכלה והתעשייה.

<נעמה קאופמן פס: לפני שאני נכנסת לנתונים וקצת אינפורמציה, רציתי להבין האם שר הכלכלה ישב בוועדה הזאת ויוכל להביע את עמדת התעשייה ולייצג אותה בתוך הוועדה.

<נעמה קאופמן פס: לא הצלחתי להבין מי יושב בוועדה.

משה גפני: הוא לא נמצא בוועדה הזאת.

משה גפני: זאת ועדה שקיימת למתן היתרים.

<נעמה קאופמן פס: האם אפשר להכניס את שר הכלכלה?

משה גפני: אני לא יודע.

משה גפני: לא בדקתי.

משה גפני: אני התייחסתי לחוק הזה כדבר פשוט ולא כדבר שצריך לעשות בו שינויים דרמטיים.

משה גפני: פתאום התברר לי שבאמת מעסיקים אנשים בשבת בכוח והתברר לי שזה באמת נושא וסוגיה גדולה.

<נעמה קאופמן פס: אם אנחנו מתקנים את החוק, יכולים לתקן שבנושאים שקשורים לחוק זה ייכנס שר הכלכלה ויוכל להביא את עמדת התעשייה.

משה גפני: נחשוב על זה.

משה גפני: בסדר.

משה גפני: אני לא יודע לומר עכשיו.

משה גפני: זאת בעיה כזאת גדולה?

<קריאה: כן.

משה גפני: ברור לי שבעל מפעל לא יקבל אדם דתי לעבודה.

משה גפני: זה ברור.

משה גפני: למה לו להיכנס לבעיות האלה?

עודד פורר: תבדוק כמה אנשים דתיים עובדים במפעלים.

<נעמה קאופמן פס: הרב גפני, עוד לא התייחסתי לסוגיות.

<נעמה קאופמן פס: עוד לא התייחסתי למפעלים שלא יגיעו לארץ, לפסי ייצור שלא יכולים לעצור, למפעלים קטנים שלא נמצאים כאן כדי לייצג את עצמם.

<נעמה קאופמן פס: חברי הכנסת הזכירו עבודה ב-200 אחוזים - - -

משה גפני: מה זה מפעלים קטנים?

<נעמה קאופמן פס: יש למעלה מ-450 מפעלים שיש להם היתרי העסקה והם לא יכולים לעצור בשבת.

משה גפני: מה זה מפעל קטן שקיבל היתר עבודה בשבת?

משה גפני: מה זה המפעל הקטן הזה שהחוק חל עליו?

משה גפני: מה הוא עושה?

משה גפני: תני לי דוגמה.

<נעמה קאופמן פס: יש לי שורה של מפעלים.

משה גפני: דוגמה למפעל קטן.

משה גפני: מה זה מפעל קטן?

משה גפני: לא שם אלא במה הוא עוסק.

משה גפני: למה הוא עובד בשבת?

<נעמה קאופמן פס: צרכים חיוניים לציבור.

<נעמה קאופמן פס: ביטחון הגוף והרכוש שזה לא משרד ביטחוני.

משה גפני: בסדר.

משה גפני: הבנתי.

משה גפני: גם אני יודע לקרוא את החוק.

<נעמה קאופמן פס: אני אומרת שורה של נתונים שאנחנו נשמח להשלים לוועדה ואולי אפשר לעשות דיון המשכי ונביא את כל הנתונים בצורה מסודרת.

משה גפני: לא.

משה גפני: אין דיון המשכי.

<נעמה קאופמן פס: מעבר לנושא של הכבדת רגולציה ולנושא של RIA שהוא נכון שיהיה בחוק הזה כדי לבדוק רק את האיזונים והבלמים, בסך הכול מבקשת איזונים ובלמים וגם לתקן את החוק כך ששר הכלכלה יוכל להביא את עמדת התעשייה ויוחלט לגופו של עניין.

מירב בן ארי: אני רוצה להבין משהו.

מירב בן ארי: עובד נכנס לעבוד במקום מסוים ופתאום הוא חוזר בתשובה והוא אומר שעכשיו הוא לא עובד בשבת, אבל הוא מראש נמצא במקום שמראש עובד בשבת.

משה גפני: יש לו היתר עבודה.

מירב בן ארי: כשהוא נכנס, הוא ידע שהעסק עובד בשבת.

רועי פולקמן: הוא יגיע להבנות עם הבוס שלו.

עליזה לביא: הוא לא יכול להגיע להבנות כי החוק מאפשר לפטר אותו.

רועי פולקמן: נכון, אבל אם הוא עובד טוב, למה שיפטרו אותו?

עודד פורר: זה לא נכון.

עודד פורר: זה פשוט לא נכון.

מירב בן ארי: אדוני, עוד לא הגעתי לסימן שאלה בסוף דבריי.

מירב בן ארי: אני שואלת למה שיפטרו את האדם הזה?

משה גפני: למה לא?

מירב בן ארי: בגלל שהוא חוזר בתשובה?

משה גפני: הוא הופך להיות דתי, הוא לא צריך להתפרנס.

<נעמה קאופמן פס: אנחנו לא רוצים לדחוק מכאן חברות בינלאומיות, אנחנו רוצים לשמור על איזונים ובלמים ואני מבקשת ששר הכלכלה ייכנס לוועדה כדי להביע את עמדת התעשייה ולייצג אותה.

<ריקי שפירא רוזנברג: אני ייצגתי תיקים שקשורים לנושא הזה.

<ריקי שפירא רוזנברג: ייצגתי שני עובדים בהקשר הזה של החוק.

<ריקי שפירא רוזנברג: אני מהמרכז לדת ומדינה, ייצגתי שני עובדים שאחד מהם עובד אורתודוכסי שלא התקבל לעבודה במפעל אינטל כי הוא אמר מראש שהוא לא עובד בשבת ואנחנו ייצגנו אותו בבית הדין לעבודה ורק בעקבות התביעה שלנו הוא התקבל לעבודה.

<ריקי שפירא רוזנברג: עובדת שנייה שבמהלך העבודה אביה נפטר, היא התחזקה, היא החליטה שהיא לא רוצה לעבוד בשבת, היא הודיעה את זה למעסיק, המעסיק אפשר לה רק בשנת האבל לא לעבוד בשבת, תמה שנת האבל, אמר לה שעכשיו תחזור לעבוד בשבת.

<ריקי שפירא רוזנברג: היא אמרה לו שזה בניגוד לאמונה שלה, היא מאמינה שאין ברכה בעבודה בשבת, נכון, היא לא שומרת שבת לפי ההלכה אבל היא מאמינה שאין ליהודי ברכה בעבודה בשבת והיא פוטרה ולא יכולתי להגן עליה בבית הדין לעבודה.

<ריקי שפירא רוזנברג: למה?

<ריקי שפירא רוזנברג: כי אמרו שהיא לא יכולה להצהיר שהיא שומרת כשרות ולא נוסעת בשבת.

<ריקי שפירא רוזנברג: אבל האישה היא יהודייה.

<רובי גינל: אדוני, אלה דוגמאות איזוטריות.

<ריקי שפירא רוזנברג: זה לא איזוטרי.

<רובי גינל: אלה דוגמאות איזוטריות שלא מייצגות כלום.

<ריקי שפירא רוזנברג: זה ממש לא איזוטרי.

<ריקי שפירא רוזנברג: אני רוצה להשלים את דבריי.

<ריקי שפירא רוזנברג: זה ממש לא איזוטרי.

<רובי גינל: אדוני, אולי כדאי לשמוע את התעשייה לפני דוגמאות איזוטריות שוליות.

<ריקי שפירא רוזנברג: ממש לא איזוטרי.

<ריקי שפירא רוזנברג: במהלך התיק הזה הופיעו עובדים רבים שהעידו בפני בית הדין ואמרו, כן, אני לא אדם ששומר לפי ההלכה אבל אני לא רואה ברכה בעבודה בשבת, ולאנשים האלה, היום המצב האבסורדי לפי החוק, לפי חוק שוויון הזדמנויות בעבודה, יש להם הגנה כי אסור להפלות מטעמי השקפה, אבל לפי חוק שעות עבודה ומנוחה, אין להם הגנה כי שם הם צריכים להצהיר שהם שומרי כשרות ולא נוסעים בשבת.

<ריקי שפירא רוזנברג: זה אבסורד והחוק סותר את עצמו.

משה גפני: תודה.

משה גפני: התאחדות התעשיינים.

<רובי גינל: אני חושב שהגיע הזמן שתישמע קולה של התעשייה, בדיון הזה לפחות.

<רובי גינל: אנחנו לא מדברים על מפעלים קיימים.

<רובי גינל: הבעיה היא לא במפעלים קיימים, ברובם.

<רובי גינל: הבעיה היא באטרקטיביות של המשק הישראלי להשקעות גלובליות ואנחנו מנסים למשוך את המשקיעים.

<רובי גינל: גם הוועדה שאדוני מציע מוסיפה נדבך בירוקרטי שחברה רב לאומית שתבקש להשקיע בישראל תדע שיש משוכה נוספת שהיא צריכה לעבור בדמות הוועדה הזאת.

<רובי גינל: זה לא פותר את הבעיה.

<רובי גינל: זה מוסיף.

משה גפני: לפי דעתך כמה מקרים כאלה יש?

<רובי גינל: בסך הכול יש 400 מפעלים שיש להם היתר עבודה בשבת.

משה גפני: לא אלה.

משה גפני: לפי דעתך כמה אנשים שאינם דתיים, בעקבות החוק הזה, יבקשו לא לעבוד בשבת?

<רובי גינל: מעט מאוד.

<רובי גינל: הבעיה היא מה שהחוק הזה משדר החוצה.

<רובי גינל: הוא משדר עוד מחסום בירוקרטי.

משה גפני: הוא לא משדר.

<רובי גינל: הוא משדר.

<רובי גינל: אולי כדאי להבין איך מתקבלות החלטות השקעה בישראל.

<רובי גינל: יושבים עורכי דין ומומחי רגולציה ובודקים את הנוהג החוקתי במדינת היעד של ההשקעה.

<רובי גינל: ברגע שהם רואים שיש עוד נדבך ועוד נדבך ועוד נדבך ועוד מחסום בירוקרטי, הם יגידו שהם ישקיעו באירלנד ולא בישראל.

<רובי גינל: מאחר והבעיה היא כל כך שולית, אני לא מבין את הדיון הזה.

<רובי גינל: זה נון-אישיו.

<רובי גינל: זו בעיה שולית.

<רובי גינל: שתי הדוגמאות שניתנו כאן אינן מייצגות את הבעיה.

<רובי גינל: אני מבקש להחריג לגמרי את 400 המפעלים שיש להם היתר עבודה בשבת, שניתנו במסורה, להחריג אותם מהסיפור הזה ותמשיכו את הנוהג הזה איך שאתם רוצים.

משה גפני: תודה.

משה גפני: משרד המשפטים.

<איה דביר: אנחנו רואים בחיוב את הרצון לספק מענה גם למי שאינו שומר על דתו כפי שהנוסח מדבר כיום.

<איה דביר: מצד שני, כמו שרואים בתוך הדיון הזה, יש השלכות כבדות משקל לשינוי כזה ברגולציה בתחום ואני לא בטוחה שאנחנו מבינים אותן עד תום.

<איה דביר: גם הרעיון שכבוד היושב מציע, להטיל על עדת השרים המיוחדת תפקיד נוסף, הוא רעיון שמצריך בחינה.

<איה דביר: אנחנו לא בטוחים לא בעילות שצריך לכתוב בדבר כזה ואפילו לא בוודאות בכך שנכון שוועדת השרים תהיה האינסטנציה.

<איה דביר: אני מזכירה שוועדת שרים הזאת מתכנסת ברגיל לפי החוק לצורך מתן היתרים ענפיים לענפים שלמים במשק.

משה גפני: היתר כללי.

<איה דביר: היתר כללי.

משה גפני: מפעל שצריך לקבל היתר כללי.

<איה דביר: נכון.

משה גפני: לא רק ענפיים.

<איה דביר: לא.

<איה דביר: היתר כללי בהגדרה מתייחס לענפים.

<איה דביר: כאשר מדובר במפעל מסוים, הסמכות נתונה לשר העבודה ברגיל לפי החוק היום.

משה גפני: אנחנו מדברים לא על מספר גדול של עובדים שמבקשים וכתוצאה מכך שהם מבקשים, הולך להיות שינוי מסוים במפעל.

משה גפני: אני דיברתי על מקרה שבו אכן מתברר שכתוצאה מהבקשה של עובדים שאינם דתיים שלא לעבוד בשבת, תהיה קריסה של המפעל, יהיה מסר כלפי חוץ שהוא רע מאוד מבחינת מדינת ישראל, ואז ועדת השרים הזאת מקבלת החלטה.

משה גפני: לא מדובר כאן על משהו שהולך להיות דרמטי.

משה גפני: אגב, אני גם לא מתנגד ששר הכלכלה יהיה בפנים לצורך הסעיף הזה.

<איה דביר: ברשותך, אדוני היושב ראש, מה שהצעת בלשון הסעיף לא אומר את מה שאמרת עכשיו בעל פה.

משה גפני: בסדר.

משה גפני: ננסח אותו.

משה גפני: אני הקראתי את הרעיון.

<איה דביר: אבל השאלה של העילה היא שאלה מהותית וכבדת משקל, לפי איזו עילה יפעל הגורם שיהיה מוסמך להחליט.

<איה דביר: גם השאלה מי הגורם ומה מידת נגישותו, היא שאלה כבדת משקל שצריך להכריע בה ואלה רעיונות שאתם מניחים כעת.

<איה דביר: אני חושבת שבסוג כזה של חקיקה שכן יש לה השלכות דרמטיות, נכון לאפשר לכל המשרדים בממשלה שמוטרדים, וניכר שהם מוטרדים, להשמיע את קולם בקבלת ההחלטה הזאת ולא להצביע על זה כך בהכנה לקריאה שנייה ושלישית כאשר אף אחד לא נתן את דעתו לפתרונות.

רועי פולקמן: זה חוק משמעותי.

משה גפני: עצוב לי הבוקר.

משה גפני: אני מבקש להודיע שהיות ועכשיו מתחילה אסיפת עובדים של עובדי הכנסת והאסיפה הזאת תימשך עד השעה 12:00, הוועדות לא יכולות להמשיך לעבוד כיוון שהעובדים עוזבים את עבודתם.

איתן ברושי: זאת אסיפת מחאה?

משה גפני: אני לא יודע.

משה גפני: אני אומר את מה שנמסר לי.

מירב בן ארי: יש להם התארגנות.

משה גפני: כן.

משה גפני: יש התארגנות של העובדים.

משה גפני: עם כל הכבוד, העובדים הולכים לאסיפה עכשיו ואנחנו לא נשבור את האסיפה הזאת.

משה גפני: האסיפה היא מ-11:00 עד 12:00 ולכן אני ממשיך את הדיון הזה בשעה 12:00.

משה גפני: אני מבקש מהיועצת המשפטית לנסח את הדברים הללו באופן מסודר, שאם אכן יתברר כל מה שאמרתי, שיש פגיעה בעבודה, יש פגיעה במפעל, יש פגיעה במדינה, משהו שמתברר כתוצאה מהעובדה שהרבה עובדים מבקשים שלא לעבוד בשבת, אז זה יובא לוועדה כאשר הוועדה הזו קיימת ובה נמצא ראש הממשלה, שר העבודה, שר הדתות ואני מבקש להוסיף את שר הכלכלה רק לצורך הסעיף הזה.

משה גפני: הסעיף הזה עומד לעצמו.

משה גפני: הוא לא חל על עובדים דתיים שלהם יש סעיף אחר.

משה גפני: מה שעצוב לי הבוקר.

משה גפני: לא הציעו את החוק הזה חברי כנסת דתיים, ודאי לא חרדים.

עליזה לביא: מה?

משה גפני: מפלגות דתיות.

משה גפני: לא הציעו את החוק הזה חברי כנסת ממפלגות דתיות.

משה גפני: אני לא חתמתי על החוק הזה, חבריי לא חתמו על החוק הזה ואפילו מ-ש"ס אין אף אחד.

משה גפני: אני הייתי בטוח שאני בא לכאן לוועדה, אני מציע את ההצעה הזאת שהיא צינור פליטה כזה שלא יקרה שום דבר למפעלים, והייתי בטוח שהדיון ייקח רבע שעה, נצביע על הסעיף וזה הכול.

עליזה לביא: אני כנראה לא הבנתי את ההצעה של אדוני.

עליזה לביא: בדרך כלל אני מבינה אותך מצוין.

משה גפני: פתאום התברר לי שאני חי בעולם אחר.

משה גפני: אני לא חי בעולם שחשבתי שאני חי בו.

משה גפני: זאת הצעה חילונית בסך הכול הכללי, כדי לדאוג לציבור חילוני.

עליזה לביא: לא.

עליזה לביא: לדאוג לציבור.

משה גפני: בסדר.

משה גפני: מה זה משנה?

משה גפני: מה לעשות שאני תל אביבי כזה שאומר דברים בוטים, אבל זאת האמת.

משה גפני: פתאום התברר לי שאני חי בעולם אחר.

<איה דביר: אפשר לבקש שהנוסח שמציעה היועצת המשפטית של הוועדה יועבר אלינו?

משה גפני: היא בשביתה.

משה גפני: ברגע שיהיה לה נוסח, אני אבקש שתעבירי לה.

משה גפני: היא תעביר לך את הנוסח.

<איה דביר: כבוד היושב ראש, אם אפשר לבקש שבוע לעבוד על הנוסח.

משה גפני: אנחנו מחדשים את הישיבה.

משה גפני: אני מבקש מהיועצת המשפטית לקרוא את הנוסח לפי מה שדיברנו עליו.

<ענת מימון: למעשה אנחנו נמצאים בתוך חוק שעות עבודה ומנוחה.

<ענת מימון: אנחנו נוסיף את סעיף 9ו1 שהוא לא יפגע בהסדר שקיים היום בסעיפים 9ג ו-9ד.

<ענת מימון: זה יהיה סעיף חדש לגמרי שאני אקריא את נוסחו ואחר כך אסביר.

<ענת מימון: "הוראות סעיפים 9ג(א) ו-9ד(א) יחולו גם על עובד שאינו מסכים לעבוד בימי המנוחה השבועית בשל הטעמים המנויים בסעיפים האמורים למעט במקומות עבודה או בעבודות האמורות בסעיף 9ו(ב) או במקום עבודה או בסוג עבודה שאישרה ועדת השרים האמורה בסעיף 12ב, באישור ועדת העבודה, הרווחה והבריאות של הכנסת בשל טעמים ייחודיים הקשורים באותו מקום עבודה או סוג עבודה ותוך התחשבות בצורכי העובדים".

<ענת מימון: אני מסבירה.

<ענת מימון: הסעיף הזה אומר למעשה שההוראות שמאפשרות לעובד לסרב לעבוד ביום המנוחה, בין אם לפני שהוא מתקבל לעבודה ובין אם הוא כבר עובד במקום העבודה, יחולו גם על עובד שאינו מסכים לעבוד שלא מהטעמים המנויים באותם סעיפים.

<ענת מימון: כלומר, שלא בשל האיסורים הדתיים.

<ענת מימון: אבל אנחנו אומרים שזה יהיה למעט מקומות העבודה שמנויים ממילא היום בסעיף 9ו.

<ענת מימון: סעיף 9ו היום הוא סעיף בחוק שכבר קיים ומחריג מקומות עבודה מסוימים מהאפשרות לסרב לעבוד בהם בשבת.

בצלאל סמוטריץ': גם אדם דתי.

<ענת מימון: אדם דתי, ההסדר הקיים לא ייגע בו.

משה גפני: באדם דתי לא נוגעים.

<ענת מימון: נשאר מה שהיה.

בצלאל סמוטריץ': נכון להיום אדם דתי יכול לסרב לפי 9ו?

<ענת מימון: לא.

<ענת מימון: 9ו מתגבר על האפשרות לסרב.

משה גפני: לא נוגעים בעניין הזה.

בצלאל סמוטריץ': אנחנו משווים עכשיו את העובד.

<ענת מימון: ומוסיפים אפשרות גם - וכן מקום עבודה או סוג עבודה שאישרה ועדת השרים כאמור בסעיף 12ב, באישור ועדת העבודה והרווחה בשל טעמים ייחודיים הקשורים באותו מקום עבודה או סוג עבודה ותוך התחדשות בצורכי העובדים.

<ענת מימון: כלומר, אנחנו משאירים לבקשת הוועדה חריג שמאפשר לפנות לאותה ועדת שרים בשל טעמים מיוחדים ולבקש להיכנס לחריגים.

בצלאל סמוטריץ': רק על עובדים לא דתיים.

<ענת מימון: רק על עובדים לא דתיים.

משה גפני: לא עובדים לא דתיים אלא עובד שהוא לא אומר שהוא כזה.

<קריאה: למה ועדת העבודה והרווחה?

<ענת מימון: למה לא ועדת העבודה והרווחה?

איתן ברושי: אני רוצה לשאול שאלה.

איתן ברושי: מדובר על מהלך שאדם כפרט פונה לוועדת השרים?

<ענת מימון: לא.

משה גפני: המפעל פונה.

<ענת מימון: מקום העבודה פונה.

איתן ברושי: אדוני היושב ראש, קצת נראה לי תמוה.

איתן ברושי: אני לא מתנגד ליוזמה אבל אני שואל למה לסבך את זה.

איתן ברושי: למה זאת לא סמכות בידי הנהלת המפעל?

משה גפני: בידי הנהלת המפעל.

איתן ברושי: הוועדה הזאת שיש ויכוח על הרכבה - - -

משה גפני: לא.

משה גפני: אין ויכוח על הרכבה.

משה גפני: אני לא הולך לשנות.

עודד פורר: הכנסתם את שר הכלכלה?

משה גפני: לא.

משה גפני: אי אפשר.

משה גפני: זה על הוועדה הקיימת.

איתן ברושי: ממתי שני שרים עובדים ביחד?

איתן ברושי: אני שואל, אם הוועדה הזאת, ועדת השלושה או איך שקוראים לה, תאשר למפעל איקס, אז הנהלת המפעל היא זאת שנותנת את הפטור לעובדים?

<ענת מימון: לא.

<ענת מימון: להפך.

<ענת מימון: מקום העבודה יבוא.

איתן ברושי: אני עובד במפעל ואני רוצה לקבל את ההקלה הזאת.

איתן ברושי: למי אני פונה?

משה גפני: להנהלת המפעל.

משה גפני: את המודיע להם שאתה לא עובד בשבת.

איתן ברושי: והם רשאים לקבל את זה.

משה גפני: הם חייבים לקבל את זה.

איתן ברושי: ובזה זה נגמר.

משה גפני: בזה זה נגמר אלא אם כן הם פונים לוועדה והם אומרים לה שכאן צריך לחייב.

עודד פורר: המפעל יכול לפנות לפני שהוא מוקם כפרה-רולינג לוועדה?

משה גפני: כן.

משה גפני: כן.

משה גפני: עודד, הבנתי את הרעיון.

משה גפני: אני מציע שאנחנו נצביע על מה שאמרה היועצת המשפטית.

<ענת מימון: לא קראתי את התחילה.

משה גפני: בסדר.

משה גפני: תקראי את התחילה.

משה גפני: חצי שנה.

<ענת מימון: "תחילתו של חוק זה שישה חודשים מיום פרסומו והוא יחול גם על עובד שהתחיל את עבודתו אצל המעסיק לפני יום התחילה ובלבד שלגבי עובד כאמור המעסיק יהיה חייב למסור לו הודעה על דרישה לעבוד ביום המנוחה השבועי בתוך חצי שנה מיום הפרסום והעובד יוכל לסרב לפי הוראות סעיף 9ו1 ויחולו הוראות סעיף 9ה לגבי שינוי תנאי העסקה".

משה גפני: אני מגיש רביזיה אם החוק יעבור.

עודד פורר: לא.

עודד פורר: אני לא רוצה.

משה גפני: מי בעד אישור?

עודד פורר: אני מבקש התייעצות סיעתית, אדוני.

עודד פורר: אני מבקש לפני ההצבעה התייעצות סיעתית.

משה גפני: מי בעד?

משה גפני: מי נגד?

עודד פורר: אדוני, באמת.

עודד פורר: הרב גפני, אני ביקשתי התייעצות סיעתית.

משה גפני: אני מגיש רביזיה.

עודד פורר: אני רוצה לטעון טענת נושא חדש על העניין הזה.

משה גפני: אתה היית צריך להגיד קודם.

עודד פורר: השגת כאן משהו בניגוד לתהליך ואם אתם רוצים לשבור את הכלים ולהתנהל בקואליציה בצורה הזאת, אז בואו נתנהל בצורה הזאת.

עודד פורר: אני מגיש רביזיה על העניין הזה.

עודד פורר: זה לא תהליך אדוני.

עודד פורר: זאת לא השיטה ואני אנהג אתך באותה שיטה.

עודד פורר: זה מחטף.

עודד פורר: זאת לא התנהגות.

עודד פורר: עשית כאן מחטף.

רועי פולקמן: קודם כל, לא ספרת הצבעות.

רועי פולקמן: שנית, אמרת הצבעה בשעה 12:30.

עודד פורר: זאת שערורייה.

רועי פולקמן: מה, אתה עושה מחטף?

עודד פורר: זאת שערורייה.

עודד פורר: מה שאתה עושה.

משה גפני: מה אתה צועק?

עודד פורר: מותר לי לצעוק.

עודד פורר: לפחות את הזכות הזאת תשאיר לי.

עודד פורר: גם את זה אתה לוקח ממני.

רועי פולקמן: גפני, רביזיה שלי.

עודד פורר: גם רביזיה שלי.

רועי פולקמן: אנחנו גם נצביע במליאה נגד.

עודד פורר: אני ביקשתי לטעון טענת נושא חדש שלא אפשרו לי לטעון אותה למרות שביקשתי לדבר עוד לפני ההצבעה ולא נתת לי.

משה גפני: אמרת אחרי.

עודד פורר: ביקשתי התייעצות סיעתית ואני מבקש שגם זה יירשם בפרוטוקול.

עודד פורר: אם אתה רוצה, תוציא אותי.

משה גפני: אני לא רוצה להוציא אותך.

עודד פורר: אתה לא נותן לי לדבר ולהתבטא וחוטף כאן הצבעות.

עודד פורר: מה זה?

עודד פורר: איזו מין התנהגות זאת?

משה גפני: הדיון התקיים.

עודד פורר: לא מתאים לך אדוני.

עודד פורר: פשוט לא מתאים לך.

משה גפני: הדיון התקיים.

משה גפני: אני רוצה להודיע לחברי הוועדה שהדיון התקיים קודם.

משה גפני: אמרתי שזה מה שאני הולך להביא בשעה 12:00.

עודד פורר: חיכינו.

עודד פורר: רציתי לשאול שאלות, רציתי להעיר לזה הערות.

רועי פולקמן: גם אני רציתי.

משה גפני: אני הגשתי רביזיה.

רועי פולקמן: עם סתיו שפיר זה לא היה קורה.

רועי פולקמן: אתה יודע.

עודד פורר: שערורייה.

רועי פולקמן: אתה עובד בשבילה.

עודד פורר: פשוט שערורייה.

עליזה לביא: מה קורה לך?

עודד פורר: אני הולך להתחיל להתנהל בצורה הזאת על הכול, אדוני.

עודד פורר: על הכול.

עודד פורר: אין שום בעיה.

עודד פורר: גפני ו-יש עתיד ביחד.

רועי פולקמן: באנו להגיד כמה מלים ואתה מצביע?

רועי פולקמן: שערורייה.

עליזה לביא: אתה מתבייש כיהודי?

עליזה לביא: לא מתאים לך.

עודד פורר: מה זה קשור בכלל?

רועי פולקמן: אם זה היה סתיו שפיר, גפני לא היה מצביע אבל כך זה בסדר.

רועי פולקמן: נכון?

רועי פולקמן: באנו לדבר אבל אתה מעלה הצבעה בלי לשאול בכלל.

רועי פולקמן: ביקשתי תגובה של המשרד.

משה גפני: באוצר לא היית מתווכח אתו.

עודד פורר: אין לי בעיה שתעביר מה שאתה רוצה, גפני, אבל לא יכול להיות שאתה לא נותן לי לדבר ועושה לי הצבעה על הראש.

עודד פורר: לא יכול להיות.

עודד פורר: לא יכול להיות אדוני.

עודד פורר: פשוט לא יכול להיות.

עודד פורר: אני נהגתי בהגינות, אני מנסה לנהוג אתך בהגינות ואתה נוהג בצורה הזאת?

עודד פורר: שערורייה שאין כדוגמתה.

עודד פורר: שערורייה.

משה גפני: אתה נוהג אתי בהגינות.

משה גפני: בסדר.

עודד פורר: שערורייה.

עודד פורר: לא שמענו כאן את כל המשרדים.

עודד פורר: לא שמענו כאן את התאחדות התעשיינים, לא שמענו את ההתייחסויות שלהם.

עודד פורר: מה זה?

עודד פורר: את מי אתה בא לשרת כאן?

עודד פורר: בושה וחרפה.

עודד פורר: בושה וחרפה מה שאתה עשית כאן.

מכלוף מיקי זוהר: תתנגדו במליאה.

מכלוף מיקי זוהר: למה יש דמוקרטיה?

עודד פורר: בצורה שאתה התנהלת כאן, אדוני היושב ראש, גם אני יודע להתנהל.

משה גפני: הישיבה נעולה.

משה גפני: אני נועל את הישיבה.

משה גפני: אנחנו ממשיכים בישיבה הבאה בשעה 12:30.

משה גפני: אתם לא רוצים שאני אגיד את מה שאמרתי, אז אני לא אגיד.

עודד פורר: לא, אנחנו לא רוצים.

עודד פורר: אתה לא נותן לנו לדבר, אז אנחנו לא רוצים לשמוע גם אותך.

משה גפני: בסדר גמור.

משה גפני: אל תשמע.

משה גפני: אצלכם יש החלטה שמה שמריח דת, אתם נגד.

עודד פורר: ממש לא.

עודד פורר: אם היית שומע אותי.

עודד פורר: תתבייש לך.

עודד פורר: תתבייש לך.

עודד פורר: לא קשור לשבת.

עודד פורר: אתה מבזה את השבת.

עודד פורר: תתבייש לך.

<קריאה: אתם נגד היהדות.

<קריאה: תתביישו לכם.